als_Latn dik_Latn sag_Latn
Presidenti i Realit të Madridit, Florentino Perez nuk rresht së lëvduari yllin e skuadrës së tij Cristiano Ronaldo. Tashmë që aktiviteti futbollistik është mbyllur për 2014 dhe janari i 2015-tës sjell ceremoninë e Topit të Artë, me portugezin që është ndër favoritët për të fituar për të dytin vit radhazi trofeun më të rëndësishëm individual në botën e futbollit, numri një i Realit doli edhe një herë në përkrahje të Ronaldos duke e cilësuar atë si lojtarin më të mirë në botë.
“Pa dyshim që Ronaldo është futbollisti më i kompletuar, dhe jo vetëm për atë që ka arritur. Nuk ka asnjë dyshim që ai është më i miri në botë” deklaroi Perez, i cili foli që nga Panamaja ku ndodhej për të zgjatur një marrëveshje bashkëpunimi mes Reali dhe zyrës së Zonjës së Parë të vendit, Lorena Castillo de Varela, në bazë të së cilës klubi do të vijojë programin e tij social me një akademi për të rinjtë në Panama.
“Objektivi ynë nuk është thjesht të fitojmë ndeshje dhe të shtojmë rtitujt në palmaresin e klubit duke rritur legjendën e Realit të Madridit, e cila e ndihmon botën në aspektin sportiv, por edhe të transmetojmë vlerat tona, vecanërisht te fëmijët”, deklaroi Perez. Në mbyllje Presidenti i Realit tha se futbolli amerikano-latin është rritur në mënyrë të konsiderueshme dhe prova për këtë është dhe fakti se Reali ka në radhët e tij tre lojtarë nga kjo zonë, kolumbianin James Rodriguz, meksikanin Chicharito Hernandez dhe portierin Keylor Navas nga Costa Rika. / Super Sport
als_Latn als_Latn als_Latn